Timor Leste

Republik Timor Leste kayem geukheun cit Timor Lorosa'e nakeuh saboh nanggroë nyang na di Asia Teunggara. Nang nanggroë Timor Leste nakeuh kuta Dili. Tarèh Tarèh awai Timor Leste nakeuh deungon teuka ureueng Australoid ngon Melanesia. Bansa Portugal phön neu jak meuniaga ngon bansa-bansa di pulo Timor bak abad keu-15 ngon laju geujajah wilayah nyan nibak abad nyan cit. 'Oh lheueh nibak padum-padum keujadian prang deungon Beulanda, teuma geupeugot teuk saboh pakat bak thön 1859 nyang nakeuh Portugal geubri pulo nyan keu Beulanda. Jeupun teuma geu kuwasa Timor Leste bak thön 1942 sampoë thön 1945, lhueh Jeupang talö lam Prang Dönya keu-II nanggroe Timor Leste geupulang keulayi keu Portugal. Bak masa neukuwasa le Portugéh na trep masa 450 thön nanggroë Timor Leste geupeunan ngon Timor Portugéh. Nibak thön 1975, meubeudoh Revolusi Anyelir di neugara Portugal, Gubernur keuneulheuh Portugal di Timor Leste, Lemos Pires, hana neutuemeung jeunaweub nibak Peumerèntah Pusat di Portugal keu geulakee bala bantuan aseuka u Timor Leste nyang watee nyan teungoh meukeubök prang syédara, meuseubab ngon nyan keuh Gubernur Lemos Pires geupeurèntah keu neupinah teuntra Portugéh nyang teungoh neupeutheun dröë di Timor Leste ngon laju neupinah teuntra nyan u Pulo Atauro. Lheueh nibak nyan laju FRETILIN neupeutrön 'alam Portugal ngon geu peunyata ma'lumat Timor Leste seubagoë neugara merdeka nyang geupeunan Republik Demokratik Timor Leste nibak tanggai 28 November 1975. Bah pih meunan prang syèdara di Timor Leste han reuda cit lom. Sampoe geu tamong teuntra Indonesia keunan bak thön nyang saban. Ra'yat Timor Leste raseumi meugaböng ngon Indônèsia tanggai 17 juli 1976 sampoe 'an tanggai 19 oktober 1999. Lam masa di meuyub peumerèntah Indonesia Timor Leste jeuet keu saboh provinsi nyang geupeunan ngon Timor Timur. Peureuté Fretilin nyang ka dari phön geu piléh meurdeka han neutém keu meugaböng ngon Indonesia han neu akö, teuma laju neubuka prang geurilia di provinsi Timor Timu. Le that cit keureubeuen nyawöng nibak masa nyang cuköp harö-hara 25 thön nyan. Nibak ceunatat na keunira 18.000 droe nyang maté lam prang nyang, ngon 80.000 droe nyang maté deuek ngon sakét meuseubab prang. Lam masa reformasi di Indonesia peumerèntah Indonesia di meuyub presiden BJ. Habibie thön 1999 neu akö keu neupeugot saboh referendum di meuyub keunalon internasional di Timor Timu, nyang dudoe hasé nibak referendum nyan rakyat Timor Timu na keueh geupiléh meupisah ngon Indonesia. Deungon hasé nyan nyang ladöm ra'yat Timor Timu nyang hana akö keu meurdeka ramé that nyang neu wèh u wilayah Indonesia. Na trép 3 Thön leupah Timor Leste lheueh meupisah deungon neugara Indonesia neugara barö nyan geu tamong lam masa transisi, bak masa nyan pimpénan peumerèntahan geumat langsöng le PBB ngon saboh misi nyang geupeunan United Nations Transitional Administration in East Timor (UNTAET) in October 1999. Nibak tanggai 17 juli 2002 sah lahé neugara Republik Demokratik Timor Leste. Neugara Republik Demokratik Timor Leste jinoe geupimpin le sidroe Presiden nyang geupiléh langsöng keu masa tugaih 5 thön. Peumeurèntahan neugara nyan geumat le sidroë Peudana Meuntröe nyang geupiléh le parlemen, peudana meuntröe geupimpin saboh diwan meuntröe atawa kabinet peumeurèntahan. Angkatan meuseunjata Timor Leste geupeunan FALINTIL-FDTL (F-FDTL), meunyoe angkatan peulisi geupeunan PNTL (Polícia Nacional Timor-Leste). Timor Leste nakeuh anggèta Association of Southeast Asian Nations (ASEAN) bak thön 2007, Timor Leste neu meulakèe deungon raseumi beu jeuet keu anggèta ASEAN, nyang dudoë peunawaran jeuet keu anggèta nyan geuteurimong bak buleuen maret 2011. Indonesia geuduköng peunoh peunawaran Timor Leste jeuet keu anggèta raseumi ASEAN. Beunagi wilayah Nang nanggröe Timor Leste nakeuh kuta Dili, mandum kantö peumeréntahan neugara na disinan. Da'irah neugara geubagi lam 13 beunagi administratif nyang geukheun ngon distrik: Aileu Ainaro Baucau Bobonaro Cova-Lima Dili Ermera Lautem Liquica Manatuto Manufahi Oecussi-Ambeno Viqueque Demografi Bak thön 2005 ra'yat Timor Leste lam keunira na 1.040.880 droë. Ureueng duek di Timor Leste nakeuh meujampu antara bansa Polinesia ngon Melanesia, hana that ramè na turönan bansa Portugéh. Umum jih ureueng duek di Timor Leste meuagama Katolik (93%), meu iköt teuma Protestan (3%), Islam (1%), ngon agama nyang la'én (4%). Bahsa nasional Timor Leste na 2 bahsa Bahsa Tetun ngon Bahsa Portugéh. Bahsa Indonesia kayem cit geupeuguna keu bahsa siuroë-uroë. Yöh masa peumeréntah Indonesia di meuyub preiden Soeharto marit ngon bahsa Portugéh that geularang. Lawét nyoë bahsa Portugéh ka geupeurunoe keulayi bak mandum ra'yat luwah deungon beunantu nibak Brasil ngon Portugal. Ekonomi Seubagoë neugara nyang ban teudong ekonomi Timor Leste mantong hana stabil lom, neugara nyoe mantong neuduek bak tingkat meuyub diantara nanggroë-nanggroë la'én nyang na di Asia Teunggara. Hasé bumoe nyang na di Timor Leste nakeuh minyeuk ngon gaih alam nyang na di celah Timor. Hasé alam nyang jeuet keu komoditi ekspor utama di Timor Leste nakeuh kupi ngon kayee ceundana. Mata pèng nyang neupeuguna le ra'yat Timor Leste nakeuh mata pèng Dollar Amirika USD. Ekonomi neugara Timor Leste na bak neuduek nyang keu 169 nibak keunira ekonomi dönya, ngon nyang that meuyub diantara neugara la'én nyang na di regional Asia Pasifik. Bah pih neugara Timor Leste ka meupisah ngon Indônèsia, huböngan niaga duwa neugara nyang tom neu meusitrèe nyan teutap meusra. Ceue darat antara da'irah duwa neugara nyan, ra'yat nyang mantong mesyèdara ngon tutö bahsa nyang saban jeuet keu peuhuböng ekonomi antara Indônèsia ngon Timor Leste. Le that macam dabeueh peureulée siuroe-uroe nyang geukirém dari pinto ceue di Mota 'Ain di Timor Leste ngon Atambua di NTT. Bahan bakar minyeuk ngon barang elektronik jeuet keu barang meuniaga nyang cuköp utama lam huböngan ekonomi duwa neugara nyan. Ladöm saudagar rayeuek di Timor Leste na nyang langsöng neujak beulanja barang meuneukat di Surabaya. Meunan cit saudagar nyang na di Indonesia that ramé nyang neu jak mita raseuki di Timor Leste. Umum jih yum dabeueh hasé meuneugoe (pertanian) di NTT mantong leubeh that murah bandéngan ngon hasé nyang saban di Timor Leste. Ureueng meudagang teuka dari Indonesia nyang na di Timor Leste nakeuh dari meu macam da'irah di Indonesia. Hingga ka sampoe meunyoe ta jak u kuta Dili that kayém ta teumée ureueng Indonesia nyang meukat meumacam meuneukat atawa neu meukat peunajoh lagée rumoh bu Padang atawa meukat peunajoh nyang la'én. Reusam Reusam nanggroe Timor Leste meujampu antara reusam Portugéh, Katolik Roma, Indonesia ngon reusam ureueng asueli Austronesia ngon Melanesia. Ne